《一字买堪贫》
宋代·林希逸

独妙如椽手，誇传品入神。千金犹莫买，一字实堪贫。

玉柱多谁得，银钩少自珍。愿求三折笔，甘作屡空人。

但喜萧斋玩，宁忧范甑尘。疗饥那欲煮，吟苦谩酸辛。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。